als_Latn dik_Latn sag_Latn
Rama: “S’do të ketë kurrë qeveri teknike, do të shkojmë në zgjedhje edhe pa PD-në”
Ka qenë i vendosur në fjalën e tij kryeministri Rama në komunikimin javor të radhës.
Ai tha se mazhoranca është e gatshme për dialog me opozitën, edhe në çadrën e saj, por nuk do të ketë qeveri teknike dhe as shtyrje zgjedhjesh, pavarësisht ultimatumit të PD për mospjesëmarrje në zgjedhje, Rama theksoi se edhe pse kjo përbën një anomali të madhe zgjedhjet do zhvilloheshin edhe pa të.
“Jemi në marsin e 2017-s, nuk jemi në marsin e 1997-s”,- tha Rama, duke shtuar se nuk do të ketë as qeveri teknike dhe as shtyrje të zgjedhjeve.
“Sot do të flas për krizën false politike të nisur nga PD. Ajo kërkon të fusë vendin në krizë politike. S’ka për të ardhur ndonjëherë oferta për qeveri teknike. S’ka për të ardhur oferta për shtyrje të zgjedhjeve. Opozita mund ta kërkojnë largimin e qeverisë gjithë ditën dhe qeveri teknike gjithë natën, por s’mund t’ia imponojë këto qeverisë. “PD-ja ka zgjedhur të lëshojë ultimatume… jam i gatshëm të takohemi dhe të dialogojmë me opozitën, edhe në çadrën e saj. Jemi gati të votojmë çdo gjë që nuk bie ndesh me këshillat e ODHIR-it”,- tha Rama.
Sipas kryeministrit “Mosparaqitja në zgjedhje është një anomali e rëndë, ne nuk do t’i bashkohemi kurrë kësaj mungese haluçinante të respektit të politikës për popullin. Ne do të respektojmë datën e zgjedhjeve dhe deri në atë datë do të angazhohemi në fushatë si asnjëherë më parë”.
Rama foli në komunikimin e tij javor në Facebook një orë para një konferencës së paralajmëruar për shtyp të presidentit të Republikës, Bujar Nishani, i cili do të njoftojë nëse do të dekretojë apo jo katër ministrat e rinj të propozuar nga kryeministri Rama. /Blitz.al/
als_Latn als_Latn als_Latn als_Latn als_Latn als_Latn als_Latn